Source: https://www.soz.si/novice/nova_razsodba_oglasevalskega_razsodisca_18
Timestamp: 2019-11-21 01:22:20+00:00
Document Index: 4723390

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ']

Nova Razsodba Oglaševalskega razsodišča | Slovenska oglaševalska zbornica
DomovNoviceNova Razsodba Oglaševalskega razsodišča
Oglaševalsko razsodišče je po kratkem poletnem premoru na redni mesečni seji 27. avgusta z obravnavo ugovora zaključilo odločanje o pritožbi, ki se je nanašala na promocijski prispevek »Hidroelektrarne so odgovor na podnebne spremembe«, ki je bil v obliki intervjuja z direktorjem družbe HESS objavljen v publikaciji Posavski obzornik. O primeru je Razsodišče prvič odločalo na julijski seji. Presodilo je, da je pritožba utemeljena.
Oglaševalec je na Razsodbo vložil ugovor. Tudi na drugi stopnji odločanja je Razsodišče presodilo, da je pritožba utemeljena, ugovor zavrnilo kot neutemeljen in ponovilo Razsodbo. Razsodišče je presodilo, da oglaševanje ni v skladu z določili 6. člena Slovenskega oglaševalskega kodeksa (SOK), ki med drugim določa, da mora biti oglaševanje na prvi pogled prepoznavno kot tako, vključevati pa mora tudi kontakne podatke oglaševalca v primerih, ko izbrani medij objave to dopušča. Prav tako je pritrdilo vlagatelju pritožbe Društvu za preučevanje rib Slovenije, da je v promocijskem prispevku / oglaševanju prikazano na omalovažujoč način, kar ni v skladu z določili 10. člena SOK.
Na seji je Oglaševalsko razsodišče odločalo o še dveh pritožbah. V enem primeru je v skladu z določili Poslovnika o delu OR v zvezi s trditvijo tehnične narave zaprosilo za strokovno mnenje pristojni državni organ, odločanje o pritožbi bo tako zaključilo na septemberski seji. V drugem primeru pa se rok za vložitev ugovora še ni iztekel, razsodba bo javna, ko se izteče rok za ugovor, v primeru ugovora pa ko bo Razsodišče presodilo o ugovoru.